als_Latn dik_Latn sag_Latn
Sërish mund të pritet një zhvendosje ekrani nga moderatori i njohur Adi Krasta, për sezonin e ri televiziv që nis në këtë vjeshtë. Pasi ka mbyllur kontratat 1-vjeçare me "Agon Chanel", Krasta po përballet me probleme dhe dilema që e pengojnë të firmosë rinovimin e kontratës me këtë televizion të ri. Kjo ka ndodhur për shkak të një vendimi të pronarit italian të këtij televizioni Francesco Becchetti për përgjysmimin e pagës me motivacionin se programi "A Show" nuk ka pasur audiencën që pritej. Në lidhje me pagesën thuhet se nga 20 mijë euro, nëse rinovohet kontrata do të zbresë në shifrën 10 mijë euro, përsëri një pagesë mjaft e mirë për Shqipërinë. E ndërkaq, nga burimet tona brenda televizionit mësohet se tashmë është çmontuar studioja e "A Show", duke paralajmëruar mungesën e tij në ekranin e "Agon Channel" gjatë sezonit të ri televiziv. Adi Krasta vitet e fundit ka qënë një nga gazetarët më të diskutuar në vend, për vendimet rebele që ka marrë duke u larguar nga puna në televizionet ku ka punuar, për shkak të pakenaqësive të ndryshme nga eproret. Në këto raste ai ka përdorur shprehjen e tij : "Nuk martohem me stacionin televiziv, por me projektet televizive", duke lënë të kuptohet se për të nuk ka rëndësi emri i televizionit ku punon, por formati i duhur. Kështu veproi vitin e kaluar, kur vendosi të shkëputej nga "Vizion Plus", për të lidhur kontratë me "Agon Channel". Ai u shpreh për mediat që nuk mund ti rezistonte ofertës së pronarit të këtij televizioni, Francesco Becchetti. Krasta e cilesoi ate si "një ofertë paturpësisht e parefuzueshme", për sa i përket pagesës mujore për punën në këtë televizion dhe ndaj m’u duk e natyrshme të filloj një sfidë të re, në një televizion të ri që ka nevojë për njohje dhe vëmendje të publikut shqiptar.
KONFLIKTI ME KRYEMINISTRIN RAMA NUK SHËRBEU PËR MË SHUMË AFRIM ME BECCHETTI-N
Emri i Krastes u lakua së fundmi në media për një përplasje me Kryeministrin Edi Rama, të denoncuar si të tille nga ish-Kryeministri Sali Berisha. Pas kësaj zhurme mediatike, televizioni "Agon Channel" realizoi një kronikë duke treguar variantin e tyre, për këtë konflikt të Krastes me Kryeministrin. Shkak i përplasjes u be monologu i tij në "A Show" në mbrojtje të TVSH-së, ku duke folur për rrezikun e monopolizimit mediatik, e komentoi marrëdhënien e Ramës me televizionin që nënkuptohej të ishte "Top Channel", si sjellje të një klani mafioz. Kjo ngjarje, u tha se e afroi shume Krastën me Becchetti-n, marrëdhenie që do të përkthehej në një bashkëpunim më të mirë, por ja që ka ndodhur e kundërta. Perveç "A Shoë-t" në "Agon Channel", Krasta ka prezantuar edhe formatin "Duartrokitje", bashkë me Eva Muratin dhe Xhesika Berberin, program që nuk dihet nëse do të vazhdojë në vjeshtë, por që Krasta gjithsesi e thoshte shpesh që nuk është emisioni i tij por i Kledi Kadiut. Ndërkohë që sezoni televiziv është mbyllur, Krasta po shfaqet në ekrane me një spot në mbrojtje të të drejtave të femrës. Duke qene se spoti "Mos i vrisni vajzat" ishte i iniciuar nga "Top Channel" me pjesmarrjen e shume figurave të njohura televizive, ku Krasta mungonte, ne shohim tashmë të realizuar një tjetër të ngjashëm, ku shfaqet i vetëm nga fillimi deri në fund po mesazhi është po ai.
Burimi : Suplementi Panorama Plus
als_Latn als_Latn als_Latn oci_Latn